## Pravilnik o vođenju registara revizorskih društava, samostalnih revizora, zajedničkih revizorskih ureda i ovlaštenih revizora

### NN 32/2007 (26.3.2007.), Pravilnik o vođenju registara revizorskih društava, samostalnih revizora, zajedničkih revizorskih ureda i ovlaštenih revizora

# HRVATSKA REVIZORSKA KOMORA

**1065**

Na temelju članka 70. stavka 1., članka 56. Zakona o reviziji (»Narodne novine«
broj: 146/05) i članka 44. stavka 3. Statuta Hrvatske revizorske komore
(»Narodne novine« broj: 63/06), Upravno vijeće Hrvatske revizorske komore na
sjednici održanoj 5. veljače 2007. usvojilo je

## PRAVILNIK

### O VOĐENJU REGISTARA REVIZORSKIH DRUŠTAVA, SAMOSTALNIH REVIZORA, ZAJEDNIČKIH REVIZORSKIH UREDA I OVLAŠTENIH REVIZORA

1. UVODNE ODREDBE

Članak 1.

Ovim Pravilnikom propisuje se sadržaj registara koji se vode pri Hrvatskoj
revizorskoj komori (u daljnjem tekstu: registar), način upisa u registre, oblik
registara, postupak vođenja registara, ispravak podataka u registrima, te
uporaba, osiguranje i čuvanje sadržaja registarskih podataka.

Članak 2.

(1) Hrvatska revizorska komora (u daljnjem tekstu: Komora) vodi sljedeće
registre:
1. Registar revizorskih društava;
2. Registar samostalnih revizora;
3. Registar zajedničkih revizorskih ureda;
4. Registar ovlaštenih revizora.
(2) Registri se vode u elektroničkom obliku i javnosti su dostupni elektroničkim
putem.

Članak 3.

Registar revizorskih društava sadrži:
1. tvrtku, adresu i registarski broj;
2. pravni oblik;
3. kontakt podatke, kontakt osobu i, ako je primjenjivo, internet-adresu;
4. adresu svih ureda u državi;
5. ime i prezime te registarski broj svih ovlaštenih revizora koji su zaposleni
u revizorskom društvu, ili su s njime povezani kao partneri ili na drugi način;
6. imena i poslovne adrese svih članova/dioničara;
7. imena i poslovne adrese svih članova uprave odnosno nadzornog odbora;
8. članstvo u mreži i nazive i adrese društava članica i povezanih društava,
odnosno uputa o mjestu gdje je takav podatak javno dostupan.

Članak 4.

Registar samostalnih revizora/zajedničkih revizorskih ureda sadrži:
1. tvrtku, adresu i registarski broj;
2. pravni oblik;
3. kontakt podatke, kontakt osobu i, ako je primjenjivo, internet-adresu;
4. ime i prezime te registarski broj svih ovlaštenih revizora koji su zaposleni
kod samostalnog revizora ili u zajedničkom revizorskom uredu.

Članak 5.

(1) Registar ovlaštenih revizora sadrži:
1. ime i prezime, adresu i registarski broj;
2. tvrtku i adresu revizorskog društva, odnosno ime i prezime, te adresu
samostalnog revizora/zajedničkog revizorskog ureda gdje je ovlašteni revizor
zaposlen, odnosno s kojim je povezan kao partner ili na drugi način.
(2) Registar ovlaštenih revizora sadrži podatke posebno pod »A – aktivni« za
ovlaštene revizore koji su zaposleni u revizorskim društvima, zajedničkim
revizorskim uredima ili kao samostalni revizori i posebno pod »B – neaktivni« za
ovlaštene revizore koji posjeduju certifikat ovlaštenog revizora, a nisu
zaposleni u tim društvima.

2. ZAHTJEV ZA UPIS

Članak 6.

(1) Zahtjev za upis subjekta u pripadajući registar, podnosi Komori osoba
ovlaštena za zastupanje revizorskog društva, odnosno samostalni revizor ili
osoba ovlaštena za zastupanje zajedničkog revizorskog ureda, u dva istovjetna
primjerka. Obrazac zahtjeva za upis u pripadajući registar sastavni je dio ovoga
Pravilnika (Prilog 1 – obrazac ZU-1).
(2) Uz zahtjev se podnose u izvorniku, ovjerenom prijepisu ili ovjerenoj
fotokopiji, dokumentacija navedena u članku 55. stavku 2. Zakona, odnosno
koristi se dokumentacija koja se prilaže zahtjevu za izdavanje dozvole za rad.
Izdavanjem dozvole za rad uvjetuje se podnošenje zahtjeva za upis u pripadajući
registar.
(3) Ovlašteni revizori upisuju se u registar ovlaštenih revizora na temelju
zahtjeva (Prilog 2 – obrazac ZU-2) koji je sastavni dio ovog Pravilnika i
izdanog certifikata.
(4) Prijem zahtjeva potvrđuje ovlaštena osoba stavljanjem otiska prijemnog
štambilja u koji upisuje: datum primitka, klasifikacijsku oznaku i urudžbeni
broj, te isto potvrđuje svojim potpisom.
(5) Jedan primjerak ovako potvrđenog zahtjeva vraća se stranci i ima značaj
potvrde.

3. UPIS U REGISTAR

Članak 7.

O zahtjevu za upis subjekta u pripadajući registar Komora donosi rješenje koje
obvezno sadrži: datum upisa i matični broj pod kojim se subjekt upisuje, naziv
subjekta, sjedište, područje djelovanja, te ime i prezime osoba ovlaštenih za
zastupanje, s pozivom na podatke koji su u registar upisani.

4. OBLIK REGISTARA

Članak 8.

Registri pobrojeni člankom 2. ovoga Pravilnika, sastoje se od registarskih
uložaka u koje se upisuju podaci o svakom pojedinom subjektu upisa. Svaki
registarski uložak obilježava se matičnim brojem subjekta upisa (MB) i poslovnim
brojem pod kojim je u upisniku pojedinog registra upisana prijava za upis.

Članak 9.

Registri se vode kao jedinstvena baza podataka pri Hrvatskoj revizorskoj komori
u Zagrebu.

5. MATIČNI BROJ SUBJEKTA UPISA

Članak 10.

Matični broj subjekta upisa (u daljnjem tekstu: MB) je identifikacijski broj
koji se svakom subjektu upisa dodjeljuje donošenjem rješenja Komore o upisu
osnivanja. MB dodjeljuje se računalom. Jednom dodijeljeni MB subjektu upisa neće
se mijenjati, niti dodjeljivati nakon prestanka subjekta upisa nekom drugom
subjektu upisa. Jednom subjektu upisa ne smije se dodijeliti više MB.

Članak 11.

MB sastoji se od: – dvoznamenkastoga broja iz registra Komore, kod kojega je
upisano osnivanje subjekta upisa, – šesteroznamenkastoga tekućeg broja, te –
jednoznamenkastoga kontrolnog broja. Dvoznamenkasti broj registra Komore
određuje se abecednim redom iz naziva Komore. Tekući broj određuje se subjektima
upisa po redoslijedu otvaranja registarskih uložaka počevši od 000001. Kontrolni
broj određuje se postupkom »Modula 11,10 – redni broj postupka 6«, utvrđenim
međunarodnom normom ISO 7064.

6. BRISANJE IZ REGISTRA KOMORE

Članak 12.

(1) Nastupanjem okolnosti iz članka 57. Zakona o reviziji (»Narodne novine«
broj: 146/05, u daljnjem tekstu: Zakon), Komora donosi odluku o brisanju
subjekta iz registra Komore.
(2) Odluku o brisanju subjekta iz registra, Komora dostavlja trgovačkom sudu kod
kojeg je društvo upisano u sudski registar u rokovima određenim člankom 58.
stavkom 2. točke 1. i 2. Zakona.
(3) O upisu u registar prestanak djelovanja subjekta, Komora donosi rješenje
koje obvezno sadrži datum upisa, matični broj subjekta, naziv subjekta,
sjedište, datum prestanka djelovanja subjekta, te ime i prezime osoba kojima
prestaju ovlaštenja za zastupanje društva, odnosno ureda.
(4) Brisanjem iz registra Komore, revizorskom društvu ili samostalnom revizoru
oduzima se dozvola za rad.
(5) Ovlašteni revizor brisat će se iz registra Komore na vlastiti zahtjev i ako
je prilikom podnošenja zahtjeva za upis u registar dao neistinite podatke.

7. PRIJAVA PROMJENE PODATAKA

Članak 13.

Ovlašteni revizori, revizorska društva, samostalni revizori te zajednički
revizorski uredi dužni su obavijestiti Komoru o svakoj promjeni podataka
sadržanih u registrima Komore u roku osam dana od dana promjene.

8. PRIJEPISI, KOPIJE, IZVACI I POTVRDE

Članak 14.

Komora izdaje ovjerene prijepise i kopije, izvatke te potvrde o podacima
upisanim u pripadajućim registrima.

Članak 15.

Potvrda o podacima iz pojedinog registra sadrži: oznaku da se radi o potvrdi,
naziv registra, broj upisnika pod kojim se izdaje potvrda, podatke koji se
upisuju, mjesto i datum izdavanja, pečat Komore i potpis ovlaštenog zaposlenika.

Članak 16.

(1) Izvadak iz registra (u daljnjem tekstu: izvadak) sadrži podat­ke upisane u
registre koji važe na dan izdavanja, a može sadržavati i dodatne podatke iz
zbirke isprava.
(2) Izvadak iz registra sadrži: MB subjekta upisa, skraćenu tvrtku ili naziv
subjekta upisa sa sjedištem, upisane podatke (tvrtka, sjedište, predmet
poslovanja, itd.) s rednim brojem upisa ispred svakog podatka i datumom kada je
taj upis proveden, podaci o svim upisima počevši od rednog broja jedan (1) i to:
a) redni broj upisa, b) poslovni broj iz registra pod kojim je doneseno rješenje
o upisu, c) datum upisa i d) naziv registra koji je proveo upis.

Članak 17.

Izvadak, te ovjereni prijepis i kopija sadrže bilješku o ovjeri, koja se
ovjerava štambiljom. Bilješka o ovjeri prijepisa i kopije sadrži: izreku o tome
da je izvadak, prijepis ili kopija istovjetna izvorniku, naziv izdavatelja
registra, mjesto i datum izdavanja, broj upisnika pod kojim je izvadak, prijepis
ili kopija izdana, te potpisana od strane ovlaštene osobe.

9. OBJAVA PODATAKA

Članak 18.

Registri samostalnih revizora, zajedničkih revizorskih ureda i revizorskih
društava, podaci o članovima uprave i vlasnicima revizorskih društava, te
registar ovlaštenih revizora moraju biti dostupni javnosti. Registri se redovito
ažuriraju i objavljuju u glasilu Komore i na internetskoj stranici Komore.

10. POSTUPAK S PRAVNIM LIJEKOVIMA

Članak 19.

Kada je podnesena žalba protiv rješenja o upisu na temelju kojeg je proveden
upis u registar upisuje se zabilježba o podnošenju žalbe u dio upisa
»zabilježbe«. Nakon što rješenje o upisu postane pravomoćno, datum pravomoćnosti
upisuje se u pripadajući registar bez odgađanja.

Članak 20.

Žalba protiv rješenja o upisu, dostavlja se, zajedno s predmetom i potrebnim
podacima iz zbirke podataka koji se odnosi na osporeni upis Upravnom vijeću
Komore koje odlučuje u drugostupanjskom postupku.

11. UPISNICI I POMOĆNE EVIDENCIJE

Članak 21.

U upisnik pojedinog registra upisuju se zaprimljeni zahtjevi, priopćenja i drugi
podnesci subjekta upisa, te odluke Komore. U upisnik pojedinog registra upisuju
se podaci o redoslijedu postupanja sa spisom u upravnom postupku.

Članak 22.

Upisnici i pomoćne evidencije vode se u pisanom obliku, a mogu se voditi i
računalom.

12. REGISTARSKI ULOŠCI

Članak 23.

Omot registarskog uloška vođenog u pisanom obliku je preklopljeni karton
veličine B3 u koji se kronološkim redom ulažu potpisani ispisi važećih podataka
upisanih u registre vođene računalom.

13. ZBIRKA ISPRAVA

Članak 24.

Za svaki subjekt upisa u posebnom omotu i pod istim MB pod kojim je upisan u
registru vodi se zbirka isprava koja sadrži prijavu za upis, dokaze priložene uz
prijavu, sva rješenja i zaključke donesene o upisima, te sve ostale dokaze za
koje je propisano odlaganje u zbirku isprava po redoslijedu primitka.

Članak 25.

U isti omot zbirke isprava ulažu se odvojeno isprave koje se mogu razgledati i
prepisivati i za koje se može tražiti izvadak bez navođenja pravnog interesa od
isprava koje sadrže podatke za čiji uvid je potrebno dokazati postojanje pravnog
interesa, a koje se ulažu u omot s oznakom »nejavno«.

14. DOSTUPNOST PODATAKA UPISANIH U REGISTRE VOĐENE RAČUNALOM

Članak 26.

Dostupnost podataka iz registara Komora osigurava uporabom kodova prema
međunarodnoj normi ISO 8859-2.

Članak 27.

Dostupnost bazi podataka iz članaka 3., 4. i 5. ovoga Pravilnika mora se
omogućiti 24 sata dnevno i svakog dana u godini, osim u dane mjesečnog ili
godišnjeg održavanja, odnosno provjere rada sustava.

15. SIGURNOST I ČUVANJE PODATAKA

Članak 28.

Komora je dužna provoditi mjere osiguranja, zaštite i pohranjivanja podataka iz
registara, zbirke isprava, upisnika, te ostalih evidencija vođenih računalom, te
je dužna provoditi mjere održavanja i provjere ispravnosti rada
računalno-komunikacijskog sustava.

Članak 29.

Predsjednik Komore svojom odlukom određuje sredstva zaštite i ovlaštene osobe za
provedbu zaštite pristupa računalno-komunikacijskom sustavu za vođenje
registara. Mjere, uvjeti i sredstva zaštite smatraju se službenom tajnom i za
njihovu uporabu i rukovanje odgovaraju predsjednik i tajnik Komore, te
zaposlenici koji su ovlašteni voditi registre.

16. ZAVRŠNE ODREDBE

Članak 30.

Ovaj Pravilnik stupa na snagu danom objave u »Narodnim novinama«.

Klasa: 011-01-01/07-01/1
Urbroj: 442-01-07-01
Zagreb, 5. veljače 2007.

Predsjednica
Hrvatske revizorske komore
**Ana Krivičić, dipl. oec**., v. r.

PRILOG 1

*Obrazac ZU 1*

Na temelju članka 56. Zakona o reviziji (»Narodne novine« broj: 146/05) i članka
6. Pravilnika o vođenju registara revizorskih društava, samostalnih revizora,
zajedničkih revizorskih ureda i ovlaštenih revizora podnosi se

ZAHTJEV ZA UPIS U REGISTAR REVIZORSKIH DRUŠTAVA, SAMOSTALNIH REVIZORA I
ZAJEDNIČKIH REVIZORSKIH UREDA

Za potrebe upisa u registar koji vodi Hrvatska revizorska komora daju se
sljedeći podaci:

|  |  |
| --- | --- |
| 01. | NAZIV DRUŠTVA |
| 02. | SKRAĆENI NAZIV DRUŠTVA |
| 03. | ŠIFRA DJELATNOSTI |
| 04. | MATIČNI BROJ SUBJEKTA |
| 05. | MATIČNI BROJ (POREZNI) |
| 06. | PRAVNI OBLIK I AKT O OSNIVANJU (PRILOŽITI) |
| 07. | SJEDIŠTE (MJESTO) |
| 08. | POŠTANSKI BROJ |
| 09. | ADRESA |
| 10. | ADRESA SVIH UREDA U DRŽAVI |
| 11. | TELEFON; TELEFAKS |
| 12. | E-MAIL I OSOBA ZA KONTAKT |
| 13. | IME I PREZIME TE REGISTARSKI BROJ SVIH OVLAŠTENIH REVIZORA KOJI SU ZAPOSLENI U REVIZORSKOM DRUŠTVU (povezani kao partneri ili na drugi način) |
|  | 1. |
|  | 2. |
|  | 3. |
|  | 4. |
|  | 5. |
|  | 6. |
|  | 7. |
|  | 8. |
|  | 9. |
|  | 10. |
|  | 11. |
|  | 12. |
| 14. | IMENA I POSLOVNE ADRESE SVIH ČLANOVA/DIONIČARA |
|  | 1. |
|  | 2. |
|  | 3. |
|  | 4. |
|  | 5. |
|  | 6. |
|  | 7. |
|  | 8. |
|  | 9. |
|  | 10. |
|  | 11. |
|  | 12. |
| 15. | IMENA I POSLOVNE ADRESE SVIH ČLANOVA UPRAVE  ODNOSNO NADZORNOG ODBORA |
|  | 1. |
|  | 2. |
|  | 3. |
|  | 4. |
|  | 5. |
|  | 6. |
|  | 7. |
|  | 8. |
|  | 9. |
|  | 10. |
|  | 11. |
|  | 12. |
| 16. | ČLANSTVO U MREŽI I NAZIVI I ADRESE DRUŠTAVA ČLANICA I POVEZANIH DRUŠTAVA, ODNOSNO MJESTO GDJE JE TAKAV PODATAK  JAVNO DOSTUPAN |
|  | 1. |
|  | 2. |
|  | 3. |
|  | 4. |
|  | 5. |
|  | 6. |

*Napomena:*– pod rednim brojem 13. daju se podaci samo o ovlaštenim revizorima koji su u
društvu zaposleni.
– zahtjev potpisuje imenom i prezimenom te ovjerava pečatom odgovorna osoba za
zastupanje pravne osobe (direktor, predsjednik uprave društva ili prokurator).

Datum:                                                  Potpis i pečat:
\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_

PRILOG 2

*Obrazac ZU 2*

Na temelju članka 56. Zakona o reviziji (»Narodne novine« broj 146/05) i članka
6. Pravilnika o vođenju registara revizorskih društava, samostalnih revizora,
zajedničkih revizorskih ureda i ovlaštenih revizora podnosi se

ZAHTJEV ZA UPIS U REGISTAR OVLAŠTENIH REVIZORA

Za potrebe upisa u registar koji vodi Hrvatska revizorska komora daju se
sljedeći podaci:

|  |  |  |
| --- | --- | --- |
| 1. | IME |  |
| 2. | PREZIME |  |
| 3. | MJESTO STANOVANJA I POŠTANSKI BROJ |  |
| 4. | ADRESA |  |
| 5. | DATUM ROĐENJA |  |
| 6. | BROJ OSOBNE ISKAZNICE /IZDAVATELJ |  |
| 7. | TELEFON (KUĆNI) |  |
| 8. | TELEFON (POSLOVNI) |  |
| 9. | MOBITEL |  |
| 10. | E- MAIL |  |
| 11. | BROJ CERTIFIKATA |  |
| 12. | DATUM IZDAVANJA CERTIFIKATA |  |
| 13. | NAZIV IZDAVATELJA CERTIFIKATA |  |
| 14. | NAZIV I ADRESA REVIZORSKOG DRUŠTVA U KOJEM JE OVLAŠTENI REVIZOR ZAPOSLEN |  |
| 15. | NAZIV I ADRESA SAMOSTALNOG REVIZORA/ZAJEDNIČKOG REVIZORSKOG UREDA U KOJEM JE OVLAŠTENI REVIZOR ZAPOSLEN |  |
| 16. | ZAPOSLEN U DRUGOJ ORGANIZACIJI |  |

*Napomena:* zahtjev potpisuje imenom i prezimenom ovlašteni
revizor, a potpis mora biti javnobilježnički ovjeren. Po ovlaštenju zahtjev može
podnijeti i revizorsko društvo u kojem je revizor zaposlen te ga u svoje ime
potpisati.

Datum:                                                  Potpis i pečat:
\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_

Pravilnik, NN 32/2007-1065
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)